Diari Oficial de la Generalitat Valenciana


Sumari del DOGV 9568, del 04-04-2023 (2023/3635)

DECRET 52/2023, de 3 d'abril, del Consell, de convocatòria d'eleccions a entitats locals menors de la Comunitat Valenciana.
---------------------------------------------------------------------------------------------------------------------------

### Dades del document

Número de DOGV
:   9568

Data del DOGV
:   04-04-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/3635


Data del document
:   03-04-2023

Organisme emissor


Tipus de document
:   Decret

Descriptors 

:   * Presidència de la Generalitat
    * Presidència de la Generalitat
    * eleccions locals
    * legislació
    * campanya electoral

DECRET 52/2023, de 3 d'abril, del Consell, de convocatòria d'eleccions a entitats locals menors de la Comunitat Valenciana. [2023/3635]  
L'article 199.1 de la Llei orgànica 5/1985, de 19 de juny, del règim electoral general, habilita les comunitats autònomes per a establir el règim electoral dels òrgans de les entitats locals d'àmbit territorial inferior al municipi a través de les lleis autonòmiques que les instituïsquen o reconeguen. La Comunitat Valenciana ha fet ús d'aquesta possibilitat en la Llei 8/2010, de 23 de juny, de la Generalitat, de règim local de la Comunitat Valenciana.  
La Llei 8/2010 regula, en el capítol III del títol IV, l'organització i funcionament dels òrgans de govern de les entitats locals menors de la Comunitat Valenciana. L'article 65.2 estableix la fórmula de determinació del nombre de membres de la junta veïnal en funció de la seua població, prenent com a referència les xifres oficials de població en la data d'aquesta convocatòria, fixades pel Reial decret 1037/2022, de 20 de desembre, pel qual es declaren oficials les xifres de població resultants de la revisió del padró municipal referides a l'1 de gener de 2022.  
  
D'acord amb l'article 66.1 de la Llei 8/2010, l'elecció dels vocals de la junta veïnal s'ha de fer de conformitat amb els resultats de les eleccions que, en paral·lel amb les realitzades per a l'ajuntament, se celebren en la secció o seccions constitutives de l'entitat local menor. Així mateix, l'apartat 8 de l'article 66 preveu que la convocatòria de les eleccions als òrgans de govern de les entitats locals menors de la Comunitat Valenciana s'aprovarà per un decret del Consell, i la tramitació del decret de convocatòria correspondrà a la conselleria competent en matèria de processos electorals.  
De conformitat amb el que es disposa en els articles 42.3 i 199 de la Llei orgànica 5/1985, de 19 de juny, del règim electoral general, i en els articles 65 i següents de la Llei 8/2010, escau la convocatòria d'eleccions a les entitats locals menors de la Comunitat Valenciana que, amb tal caràcter, consten inscrites en el Registre d'entitats locals de la Comunitat Valenciana, perquè es realitzen el dia 28 de maig de 2023.  
  
El Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les seues atribucions, atribueix a la Presidència de la Generalitat competències en matèria d'administració local, i a la Conselleria de Justícia, Interior i Administració Pública, competències en matèria de consultes populars i electorals.  
En conseqüència, d'acord amb el que es disposa en l'article 28 apartat c, de la Llei 5/1983, de 30 de desembre, del Consell, a proposta del president de la Generalitat i de la consellera de Justícia, Interior i Administració Pública, prèvia deliberació del Consell, en la reunió de 3 d'abril de 2023,  
  
  
DECRETE  
  
Article 1. Convocatòria i data de celebració de les eleccions  
Es convoquen eleccions als òrgans de govern de les entitats locals menors de la Comunitat Valenciana indicades en l'article 2, que tindran lloc el dia 28 de maig de 2023.  
  
Article 2. Nombre de membres de la junta veïnal  
D'acord amb el que es disposa en l'article 65.2 de la Llei 8/2010, de 23 de juny, de la Generalitat, de règim local de la Comunitat Valenciana, el nombre de membres a elegir en cadascuna de les entitats locals menors que, amb tal caràcter, consten inscrites en el Registre d'entitats locals de la Comunitat Valenciana, serà el que es detalla a continuació:  
  
Província Municipi Entitat  
local  
menor Població Nombre membres junta veïnal  
Alacant Alcalalí Llosa de Camacho, la 206 3  
Alacant Dénia Xara, la 1841 7  
Alacant Dénia Jesús Pobre 835 5  
Castelló Pobla de Benifassà, la Bellestar, el 36 3  
València Alzira Barraca d'Aigües Vives, la 889 5  
València Sueca Perelló, el 1912 7  
València Sueca Mareny de Barraquetes 743 5  
  
  
  
  
Article 3. Durada de la campanya electoral  
La campanya electoral tindrà una duració de 15 dies, i començarà a les zero hores del dia 12 de maig de 2023 i finalitzarà a les vint-i-quatre hores del dia 26 de maig de 2023.  
  
Article 4. Règim jurídic  
Les eleccions convocades per aquest decret es regiran per la normativa de règim electoral general, d'acord amb les especialitats establides en la Llei 8/2010, de 23 de juny, de la Generalitat, de règim local de la Comunitat Valenciana.  
  
  
DISPOSICIÓ FINAL  
  
Única. Entrada en vigor  
Aquest decret entrarà en vigor el dia de la publicació en el Diari Oficial de la Generalitat Valenciana.  
  
València, 3 d'abril de 2023  
El president de la Generalitat,  
XIMO PUIG I FERRER  
  
La consellera de Justícia, Interior i Administració Pública,  
GABRIELA BRAVO SANESTANISLAO